SKRIFTLIG FORESPØRGSEL E-1582/03

af Ilda Figueiredo (GUE/NGL) til Kommissionen

(8. maj 2003)

Om: Situationen inden for skibsværftsindustrien i Den Europæiske Union

Et nyligt besøg på skibsværfter i Viana do Castelo i Nordportugal viste, at der hersker stor bekymring med hensyn til de problemer, der fortsat eksisterer i forbindelse med skibsværftsindustrien i Den Europæiske Union, og som kan få alvorlige følger for Portugal, hvis der ikke iværksættes foranstaltninger til undsætning for denne vigtige strategiske sektor.

Hertil kommer, at de seneste forureningsulykker som følge af Erika's og Prestige's forlis gør det absolut nødvendigt at få indført regulativer med en tolerancetærskel på nul for søtransport af tunge brændselsolier til eller fra landene i Den Europæiske Union, hvorfor Kommissionen ikke blot bør sikre en hurtig og fleksibel anvendelse af den eksisterende midlertidige mekanisme til beskyttelse af skibsværftsindustrien, men også yde andre former for støtte, specielt inden for områderne forskning og udvikling samt innovation, både i forbindelse med udarbejdelsen af projekter, og hvad angår prototyper. Det er vigtigt at yde støtte til det nye initiativ Leadership 2015.

På baggrund af ovennævnte bedes Kommissionen besvare følgende:

1. Hvor langt er man nået med den påtænkte retssag mod Republikken Korea inden for rammerne af Verdenshandelsorganisationen?

2. Hvilke foranstaltninger agter Kommissionen at vedtage, specielt med henblik på ændring af den gældende forordning (EF) nr. 1540/98(1) og i forbindelse med det nye initiativ Leadership 2015, dels med henblik på at bistå Den Europæiske Unions strategiske skibsværftsindustri og dels rederne med henblik på at fremme en hurtig fornyelse af Fællesskabets flåder og dermed bidrage til at højne sikkerheden inden for søtransporten?

(1) EFT L 202 af 18.7.1998, s. 1.

Svar afgivet på Kommissionens vegne af Erkki Liikanen

(17. juni 2003)

Kommissionen er bevidst om den vanskelige situation på skibsbygningsmarkedet, hvilket også fremgår af dens syvende rapport om verdens skibsbygningsindustri, der blev forelagt Rådet den 13. maj 2003(1), og som nu er offentliggjort.

Kommissionen har forsøgt at løse denne fortsatte krise på forskellige måder. I 2002 besluttede den at følge en tostrenget strategi, der gik ud på dels at anlægge sag mod Korea inden for rammerne af Verdenshandelsorganisationen, dels at tillade direkte støtte til skibsværfter med henblik på bygning af visse skibstyper i henhold til Rådets forordning (EF) nr. 1177/2002 af 27. juni 2002 om en midlertidig defensiv ordning for skibsbygningsindustrien(2). Denne midlertidige defensive ordning er en undtagelsesforanstaltning, der trådte i kraft den 24. oktober 2002. Det er nu op til medlemsstaterne at gennemføre denne forordning og give Kommissionen meddelelse om enhver støtte, hvis de endnu ikke har gjort dette.

Kommissionen har med hensyn til WTO-foranstaltningen haft en lang række møder med den koreanske regering, siden tvistbilæggelsesproceduren blev indledt i oktober 2002, men det er endnu ikke lykkedes at finde en løsning. Kommissionen er derfor i øjeblikket ved at forberede næste skridt, som er en anmodning om nedsættelse af et WTO-panel.

Hvad angår Rådets forordning (EF) nr. 1540/1998 af 29. juni 1998 om nye regler for støtte til skibsbygningsindustrien, er Kommissionen aktivt engageret i udarbejdelsen af nye regler for statsstøtte til skibsbygningsindustrien, eftersom denne forordning udløber ultimo 2003.

Kommissionen støtter ligeledes kraftigt arbejdet inden for rammerne af LeaderSHIP 2015, der er et initiativ, som EUs skibsbygningsindustri har iværksat i samarbejde med Kommissionen med henblik på at udvikle nye arbejdsstrukturer og fastsætte teknologiske prioriteringer og således støtte konkurrenceevnen inden for Fællesskabets skibsbygningsindustri. Man vil inden for rammerne af dette initiativ bl.a. forsøge at finde nye metoder til at støtte forskningen og den teknologiske udvikling samt innovationen i denne sektor. De første resultater vil blive fremlagt inden udgangen af 2003.

Hvad angår spørgsmålet om fornyelse af Fællesskabets flåde er der allerede sat gang i denne proces med de nye maritime sikkerhedsbestemmelser i EU. Enhver anden specifik foranstaltning skal være i overensstemmelse med reglerne om statsstøtte til skibsfarten og skibsbygningsindustrien.

(1) KOM(2003) 232 endelig udg.

(2) EFT L 172 af 2.7.2002.